Ռասիզմը Գրեմմի մրցանակաբաշխություններում

Գրեմմի մրցանակաբաշխության ժամանակ ենթադրյալ ռասիզմը, որն արտահայտված է մրցանակների ընտրությամբ, բազմիցս քննադատության թիրախ է դարձել։ Այդ մեղադրանքները պայմանավորված են եղել քվեարկության վիճելի գործընթացով և դրա որոշ վիճելի արդյունքներով։

Նախադրյալներ 
«Գրեմմի» մրցանակը, որը հանձնվում է ձայնագրման ակադեմիայի կողմից, երաժշտական արդյունաբերության բոլոր ոլորտներում ձեռքբերումները ճանաչող մրցանակ է։ Այն ընդգրկում է բոլոր հիմնական ժանրերը և ճանաչում ալբոմների և երգերի, երգեր գրելու և նոր արտիստների ցուցանիշները։ Գրեմմիի քննադատությունը տարբեր ասպեկտներ է ընդգրկում, ընդ որում՝ ռասիզմի մեջ մեղադրանքները ներկայացվել են տասնամյակներ շարունակ։

Վիճաբանությունների պատմություն 
1957 թվականին Գրեմմիի հիմնադրման պահից ի վեր տասը սևամորթ արտիստ է մրցանակի արժանացել «Տարվա ալբոմ» անվանակարգում։ 1990-2006 թվականների ընթացքում ոչ սպիտակամորթ 8 հաղթող (որոնցից 6-ը սևամորթներ էին) և 26 առաջադրված է եղել։ 2007-2017 թվականների ընթացքում «Տարվա ալբոմ» անվանակարգում 17 ոչ սպիտակամորթ արտիստ է առաջադրվել, որոնցից ընդամենը մեկ հաղթող է եղել՝ 2008 թվականին Գրեմմի մրցանակի դափնեկիր է դարձել Հերբի Հենքոքը, որի ալբոմն իրենից Ջոնի Միտչելլի ֆոլք քավերների հավաքածու էր ներկայացնում։ 2018 և 2019 թվականներին 13 առաջադրվածներից 9-ը ոչ սպիտակամորթ էին, ներառյալ 8 սևամորթ հավակնորդների։

«Տարվա ալբոմ» անվանակարգում որոշ հաղթանակներ են եղել, որոնք կասկածի տակ են դրվել, այդ թվում նաև Բիյոնսեի պարտությունը Բեք Հենսենին 2015 թվականին և Ադելին՝ 2017 թվականին։ Այլ օրինակները ներառում են Մայքլ Ջեքսոնի «Off the Wall» և Փրինսի «1999» ալբոմները, որոնք անգամ չեն առաջադրվել մրցանակին, Ֆրենկ Օուշենի «Channel Orange»-ի պարտությունը Mumford & Sons-ին, Քենդրիկ Լամարի 2014 թվականի պարտությունը Daft Punk-ին «Տարվա ալբոմ» և Մաքլեմորին՝ «Լավագույն ռեփ ալբոմ» անվանակարգերում, ինչպես նաև 2016 թվականին նրա պարտությունը Թեյլոր Սվիֆթին։

Մյուսները պնդել են, որ ոչ սպիտակամորթ արտիստները հիմնականում հաղթում են փոքր «ռասայական» անվանակարգերում։ Բիյոնսեն 22 Գրեմմի մրցանակներ ունի, որոնցից 18-ն այնպիսի անվանակարգերում են, ինչպիսիք են ռեփը և ռիթմ ընդ բլյուզը, և միայն մեկն է խոշոր անվանակարգում։ Էն Փաուերսը՝ գրելով NPR-ի համար, մեղադրել է 2017 թվականի Գրեմմի մրցանակաբաշխությանը սիստեմատիկ ռասիզմի մեջ, քանի որ Chance the Rapper-ը և Բիյոնսեն հեռուստատեսային մրցանակների արժանացած միակ սևամորթ արտիստներն էին։ Նրա խոսքով՝ գոյություն ունի ընդհանուր պատկերացում այն մասին, որ «իրական» գործիքներով ստեղծված երաժշտությունը գերազանցում է սինթեզատորային կամ սեմփլ երաժշտությունը, կամ որ «անշարժ» ելույթները գերազանցում են պարեր ներառող ելույթներին։

Հակասական քվեարկության գործընթաց 
Գրեմմի մրցանակի քվեարկության գործընթացը հատուկ գործընթաց է, որը տարիներ շարունակ մեծ քննադատության է ենթարկվել։ Քվեարկության կոմիտեները կազմված են 10,000 երաժիշտներից, պրոդյուսերներից, ինժեներներից, երգերի հեղինակներից և, ըստ էության, երաժշտական արդյունաբերության ցանկացած մասնագետներից, որոնք որակավորվում են պահանջներին համապատասխան։ Գոյություն ունի տարեկան վճար, որից հետո ցանկացած քվեարկող իրավունք ունի առաջադրելու և քվեարկելու տարբեր անվանակարգերում։ Վեճեր են առաջացել այն մասին, որ կոմիտեի անդամները քվեարկում են իրենց իրավասությանը չվերաբերող անվանակարգերում, և դա տեղի է ունենում այն պատճառով, որ նրանք պարտավոր են քվեարկել որոշակի թվով անվանակարգերում, որպեսզի պահպանեն իրենց անդամակցությունը։ Գրեմմիի տեսակավորող Ռոբ Քեները կոմիտեի անդամների հետ զրույցում նկարագրել է «չգրված կանոնը», ըստ որի, նրանք պետք է զգույշ լինեն արդեն հայտնի կատարողի ալբոմն առաջադրելիս, եթե չեն ցանկանում, որ այս ալբոմն, ի վերջո, մրցանակի արժանանա, քանի որ քվեարկության մյուս մասնակիցները խելամտորեն ընտրելու են հայտնի կատարողի ալբոմը, քանի որ նրանք հավանություն են տալու անվանմանը, նույնիսկ եթե երբեք չեն լսել այդ երաժշտությունը։

Քվեարկության գործընթացի մեկ այլ վիճելի ասպեկտը վերաբերում է գաղտնի կոմիտեին, որը ստեղծվել է ձայների և թեկնածությունների քննարկման և անհրաժեշտության դեպքում ճշգրտումներ կատարելու համար։ Ընտրողների այս կոլեգիայի անդամները գաղտնի են պահվում, և հանձնաժողովի մասին հրապարակայնորեն չի հայտարարվում, նույնիսկ Գրեմմիի պաշտոնական կայքում։ Այդ կոմիտեի անանուն անդամի խոսքով՝ Գրեմմիի քվեարկության ամբողջ հանձնաժողովն քվեարկությամբ ընտրում է անվանակարգորդներին, ինչից հետո գաղտնի կոմիտեն ստանում է 20 լավագույն ընտրվածների ցուցակը և նեղացնում է այն՝ ամեն անվանակարգում 5 առաջադրվածներ թողնելով։ Այս գաղտնի հանձնաժողովը հանդիպում է ամեն տարի, և նրանց անունները գաղտնի են պահվում՝ լոբբինգից խուսափելու համար։

Ծանոթագրություններ 

Գրեմմի
Ռասիզմ